I Me Mine (sang)

Bakgrunn / Get Back Sessions

7. januar 1969 viste BBC2 en dokumentar som het Europa: The Titled and the Unentitled. Johann Strauss d.y.'s komposisjon «Kaiser-Walzer» ble brukt som bakgrunnsmusikk. Det var Wiens Filharmoniske Orkester dirigert av Willi Boskovsky som fremførte stykket. Siden Strauss' komposisjon hovedsakelig er en vals, ble det til at Harrison lagde nettopp en vals. Det vil si: refrenget går i 4/4 takt. Teksten handler om egoisme og menneskets trang til eierskap. Harrison nevnte aldri noe direkte om det i intervjuer selv, men man skal muligens ikke se helt bort i fra at situasjonen han følte med det å spille i The Beatles, var det teksten handlet om. Get Back Sessions startet opp torsdag 2. januar 1969, og George Harrison prøvde å presentere sanger som «Let It Down», «All Things Must Pass», «Hear Me Lord» og «For You Blue». Spesielt John Lennon viste liten interesse for sangene, og Paul McCartney var også mer interessert i Lennon/McCartney-komposisjonene. Men Harrison har definitivt nevnt hvordan han følte å spille sammen med The Beatles i Twickenham Film Studios (men uten å bringe teksten til «I Me Mine» inn i samme tema). Han hadde rett i forkant av januar 1969, blant annet tilbragt tid sammen med Bob Dylan og The Band i Woodstock og hatt det fantastisk. Det å komme tilbake på jobb med The Beatles, ble ikke noen hyggelig affære i det hele tatt for Harrison. Og spesielt ikke med filmkamera som filmet alt.
I filmen Let It Be er det to klipp hvor «I Me Mine» blir fremført. Begge opptakene er fra 8. januar 1969 i Twickenham Film Studios, London. Først ut er et klipp der Harrison spiller sangen til Ringo Starr. Deretter et klipp fra senere på dagen som viser Harrison (elektrisk gitar, vokal), Paul McCartney (bass), og Starr (trommer) som fremfører den mens John Lennon og Yoko Ono danser. Lennon viste med andre ord liten interesse for «I Me Mine»; noe som var forventet fra Harrison på forhånd. Lennon var mer interessert i rock'n'roll låter og ikke vals. Dessuten påpekte han at det virket som Harrison slet med å nå de høye tonene.

Innspilling

Siden «I Me Mine» skulle være med i filmen Let It Be, trengte de en ordentlig innspilling av den, men det hadde de ikke. Derfor ble det til at Harrison, McCartney og Starr inntok Abbey Road Studios 3. januar 1970. Lennon og Yoko Ono befant seg i Aalborg i Danmark for å ha kontakt med Onos datter Kyoko i perioden 29. desember 1969 – 25. januar 1970.
De spilte inn seksten tagninger med akustisk gitar og veiledende vokal (Harrison), bass (McCartney) og trommer (Starr). Tagning 16 ble ansett som mest vellykket og Harrison la på to elektriske gitarer samt ny vokal. McCartney la på elektrisk piano og orgel. Både Harrison og McCartney la på harmonivokal samt akustisk gitar som spilte riff i versene. De dro i gang en jam og en versjon av Buddy Holly låta «Peggy Sue Got Married» i blant tagningene. Før de gikk i gang med tagning 15, kom Harrison med en parodi på en presseuttalelse og i stedet for å bruke navnene John, Paul, George og Ringo, brukte han heller navn fra gruppa Dave Dee, Dozy, Micky, Mick & Tich. Denne parodien ble inkludert på Anthology 3 sammen med tagning 16 av «I Me Mine» i den form den lød da de var ferdig 3. januar. Da varte den kun 1:34 og hadde ikke noe pålegg av verken strykere eller blåsere.
1. april 1970 var dagen da tre sanger på Let It Be albumet fikk overdubbet strykere og blåsere av Phil Spector. De startet opp med «Across the Universe»; forsatte med «The Long and Winding Road» og hadde igjen en sang, nemlig «I Me Mine». Problemet var at Spector ikke nevnte noen ting om betaling for den tredje sangen, og dermed begynte musikerne å forlate studio. Det samme gjorde lydtekniker Peter Bown. Men de som spilte stryker- og blåser-instrumenter ble tilbakekalt til studio, og fikk etter all sannsynlighet overtidsbetalt. Før innspilling hadde Spector foretatt en reduseringmiks av åttesporsteipen, slik at to spor ble gjort ledig. Han hadde også gjort sangen lenger ved å kopiere deler av opptaket og klippet det sammen. Nærmere bestemt er opptaket fra 0:31 til 1:21 kopiert og lagt inn på cirka 1:21 inn i sangen. Versjonen med strykere og blåsere ble med på albumet Let It Be
17. november 2003 kom albumet Let It Be... Naked ut, og der har «I Me Mine» samme lengde som versjonen på Let It Be, men blåserne og strykerne er ikke med i lydbildet. En av Harrisons gitarer er også plassert midt i lydbildet i stedet for til venstre som på Let It Be og Anthology 3.